ฉลามขาวลุยยึด นากุ้งบุกรุก-ป่าสงวน
มีเรือยอชต์จอดท่าเรือ-ลานฮ. โฉนดบางส่วนชื่อเจียรวนนท์,ชุดปฏิบัติการฉลามขาว กรมทรัพยากรทางทะเลและชายฝั่ง กระทรวง ทรัพยากรฯ ตรวจยึดท่าเรือซีพีพร้อมนากุ้งรุกป่าสงวนแห่งชาติป่าท่าโสม จ.ตราด กว่า 50 ไร่ ตะลึงมีลานจอดเฮลิคอปเตอร์ เรือยอชต์ บ้านพักรับรองกลางนากุ้ง เผยโฉนดผู้ครอบครองที่ดินเป็นคนจากตระกูลดัง เจียรวนนท์ ด้านผู้ดูแลยอมรับและพร้อมคืนให้,การปฏิบัติการของเจ้าหน้าที่กระทรวงทรัพยากรธรรมชาติ เพื่อทวงคืนผืนป่าครั้งนี้ มีขึ้นเมื่อวันที่ 21 ก.ย. โดยตั้งแต่ช่วงเช้า นายรัชชัย พรพา หัวหน้าชุดปฏิบัติการฉลามขาว กรมทรัพยากรทางทะเลและชายฝั่ง (ทช.) กระทรวงทรัพยากรธรรมชาติและสิ่งแวดล้อม นายสุเมธ ตะเพียนทอง ป.ฝ่ายความมั่นคง อ.เขาสมิง จ.ตราด นายไตรรัตน์ เรือนงาม นักวิชาการป่าไม้ชำนาญการ ป่าชายเลนที่ 4 น้ำเชี่ยว นายจำเรียง รัตนบัณฑิตกุล ผอ.เจ้าท่าภูมิภาคตราด พร้อมกำลังเจ้าหน้าที่ตำรวจ สภ.เขาสมิง ตชด.116 บ่อไร่ ทหารจาก ฉก.นย.ตราด อส.อ.เขาสมิง เจ้าหน้าที่ป่าไม้ประมาณ 100 นาย สนธิกำลังเข้าตรวจสอบพื้นที่ท่าเทียบเรือของบริษัทซีพี ที่หมู่ 3 บ้านอ่างกะป่อง ต.ท่าโสม อ.เขาสมิง โดยมีนายวิสวัช มนัสสนิท กำนันตำบลท่าโสม นายวิชิต สุนทวนิค นายก อบต.ท่าโสม นำตรวจสอบ,เมื่อไปถึงพบท่าเทียบเรือขนาดใหญ่ มีเรือยอชต์สภาพพร้อมใช้งานจอดอยู่ 6 ลำ ใกล้กันมีอู่ซ่อมเรือและปั๊มน้ำมัน รวมทั้งบ้านพักรับรองเป็นอาคารชั้นเดียว 2 หลังติดกัน ขณะที่ด้านหลังอาคาร มีลานจอดเฮลิคอปเตอร์ ส่วนบริเวณรอบๆ ท่าเทียบเรือ อู่ซ่อมเรือ ปั๊มน้ำมัน บ้านพักและลานจอดเฮลิคอปเตอร์ เป็นนากุ้งขนาดใหญ่พื้นที่หลายร้อยไร่ นายรัชชัย ได้แสดงตนขอตรวจพื้นที่ดังกล่าว มีนายอนันต์ สว่างไสว ผจก.ท่าเทียบเรือ เป็นผู้นำตรวจ นายรัชชัย ได้สั่งการให้เจ้าหน้าที่และช่างรังวัดเทคนิคนำอุปกรณ์วัดพิกัดจีพีเอสเข้าตรวจสอบตามโฉนด ที่สำนักงานที่ดินอำเภอเขาสมิงได้ออกไว้ให้ จำนวน 6 แปลง พบว่าบริเวณที่เป็นนากุ้ง และบริเวณท่าเทียบเรือ ในพื้นที่ทั้งหมดอยู่ในเขตป่าสงวนแห่งชาติป่าท่าโสม จำนวน 41 ไร่ อยู่ในเขตป่าตาม พ.ร.บ.ป่าไม้ปี 2484 และอยู่ในเขตเจ้าท่าอนุญาตและคาบเกี่ยวกับเขตป่าสงวนฯ อีกจำนวน 12 ไร่ เป็นพื้นที่มีเอกสารเป็นโฉนด 6 แปลง นส.3 อีก 1 แปลง พื้นที่ 58 ไร่ 19 ตร.ว. รวมพื้นที่ 123 ไร่ 19 ตร.ว.,นายรัชชัยกล่าวว่า จากการตรวจสอบพบว่าพื้นที่ดังกล่าวบุกรุกเขตป่าสงวนแห่งชาติป่าท่าโสมและป่าตาม พ.ร.บ.ป่าไม้ ปี 2484 กรมป่าไม้ เบื้องต้น กรมทรัพยากรทางทะเลและชายฝั่งจะยึดอู่ซ่อมเรือกับนากุ้ง จำนวน 53 ไร่ที่บุกรุกป่าสงวนฯ และป่าตาม พ.ร.บ.ป่าไม้ ปี 2484 ส่วนบริเวณท่าเทียบเรือยังต้องหารือกับเจ้าท่าว่าพื้นที่ตั้งติดกับป่าสงวนแห่งชาติมากน้อยเพียงใด หลังจากนี้จะได้วัดแนวระวางและนำไปทาบกับพิกัดในเขตของป่าสงวนแห่งชาติ ซึ่งจะทราบว่ามีจำนวนการบุกรุกกี่ไร่ตาม พ.ร.บ.ป่าสงวนแห่งชาติ ซึ่งจะดำเนินคดีกับผู้บุกรุกด้วย,หัวหน้าชุดปฏิบัติการฉลามขาวกล่าวต่อว่า ส่วนนายอนันต์จะมีการแจ้งความดำเนินคดีหลังจากยอมรับว่า เป็นผู้ครอบครองพื้นที่และท่าเรือ ตลอดจนแปลงนาเลี้ยงกุ้งทั้งหมด จำนวน 24 ไร่เศษ นอกจากนี้ ยังมีนายชัยวัฒน์ ถนอมพันธ์ ที่เข้ามาพบเจ้าหน้าที่ พร้อมแสดงตัวเป็นผู้ครอบครองที่ดินแปลงดังกล่าวด้วย จำนวน 30 ไร่เศษ ข้อหาบุกรุกยึดถือครอบครองทำประโยชน์ในป่าสงวนฯ,ผู้สื่อข่าวถามว่าโฉนด 6 แปลงที่ทำการตรวจสอบบางแปลง มีชื่อของคุณหญิงเอื้อปราณี เจียรวนนท์ กับนางนุชนารถ เจียรวนนท์ จะดำเนินการต่ออย่างไร นายรัชชัยกล่าวว่า คุณหญิงเอื้อปราณีกับนางนุชนารถ มีชื่ออยู่ในโฉนดจริง แต่ต้องดำเนินการตรวจสอบ พิสูจน์สิทธิการได้มาก่อน หากพบว่ามีการออกโฉนดไม่ถูกต้องจะมีการเพิกถอนและดำเนินคดีต่อไปแต่เบื้องต้นพื้นที่บริเวณท่าเทียบเรือของบริษัทซีพี อยู่ในเขตป่าสงวนแห่งชาติเกือบทั้งหมด,ด้านนายอนันต์กล่าวว่า เจ้าหน้าที่ขอมาตรวจสอบและรังวัดแนวเขตอย่างละเอียดเป็นครั้งที่ 2 แล้ว พื้นที่มีบางส่วนที่เลยโฉนดออกไป ขณะนี้ยังไม่ทราบว่ามีพื้นที่อยู่ในโฉนดที่ถูกต้องจำนวนเท่าไร ส่วนที่บุกรุกเข้าไปในพื้นที่ป่าสงวนแห่งชาติจำนวนเท่าใด แต่จะหารือกับเจ้าหน้าที่หลังจากที่ดำเนินการเสร็จแล้ว อย่างไรก็ตาม หากพื้นที่ที่เกินจากโฉนดที่ดินเข้าไปในส่วนของป่าสงวนแห่งชาติก็พร้อมจะคืนให้กับทางราชการ,สำหรับคุณหญิงเอื้อปราณี เจียรวนนท์ เป็นภรรยานายจรัญ เจียรวนนท์ ประธานกรรมการกิตติมศักดิ์ เครือเจริญโภคภัณฑ์ ส่วนนางนุชนารถ เจียรวนนท์ เป็นลูกสาวคุณหญิงเอื้อปราณี เจียรวนนท์
ชุดปฏิบัติการฉลามขาว กรมทรัพยากรทางทะเลและชายฝั่ง กระทรวง ทรัพยากรฯ ตรวจยึดท่าเรือพร้อมนากุ้งรุกป่าสงวนแห่งชาติป่าท่าโสม จ.ตราด กว่า 50 ไร่ ตะลึงมีลานจอดเฮลิคอปเตอร์ เรือยอชต์ บ้านพักรับรองกลางนากุ้ง เผยโฉนดผู้ครอบครอง
ข่าวหน้า1,ทวงคืนผืนป่า,ตรวจยึดท่าเรือ,ตราด,บุกรุกป่าสงวน,นากุ้ง,ท่าเทียบเรือยอชต์